b"\n_START_ARTICLE_\nMatteo Rosselli\n_START_SECTION_\nBiografia\n_START_PARAGRAPH_\nEl seu primer aprenentatge el va realitzar amb Gregorio Pagani. L'any 1599 va ser adm\xc3\xa8s en l'Accademia del Disegno, i el 1605 va viatjar a Roma per treballar amb Domenico Passignano durant un semestre. _NEWLINE_Va decorar les cambres d'invitats de la Vil\xc2\xb7la di Poggio Imperiale amb retrats d'emperadors romans i escenes b\xc3\xadbliques i hist\xc3\xb2riques (1619 - 1623). _NEWLINE_Va realitzar alguns frescs sobre Vides dels monjos Servitas (1614-1618) al Palazzo Pitti i al claustre de la Bas\xc3\xadlica della Santissima Annunziata. _NEWLINE_A la mort del rei Enric IV de Fran\xc3\xa7a li van ser encarregades dues pintures commemoratives sobre grans fets de la vida del monarca: Enric IV visita Nantes i Enric IV a Gaudabec (1610). Va pintar una s\xc3\xa8rie de frescs per a la Casa Buonarroti basats en la vida del gran Miquel \xc3\x80ngel, com ara la Fortificaci\xc3\xb3 de San Miniato (1615) i d'altres dos (1627 i 1628), tots ells encarregats per Michelangelo Buonarroti el Jove, nebot del gran artista. _NEWLINE_Tamb\xc3\xa9 va realitzar les decoracions (1622-1623) per al Casino di San Marco, encarregades per Leopold de M\xc3\xa8dici: Frederic II reconstrueix el port de Livorno i Captura d'Ippona (Flor\xc3\xa8ncia, Cort d'Assise). Leopold tamb\xc3\xa9 li va encomanar a Rosselli les pintures al\xc2\xb7leg\xc3\xb2riques (1622) per la Sala della Stufa del Palazzo Pitti. _NEWLINE_El Museu del Louvre de Par\xc3\xads conserva una extensa col\xc2\xb7lecci\xc3\xb3 de dibuixos de m\xc3\xa0 de Rosselli, molts dels quals s\xc3\xb3n estudis preliminars per a obres de m\xc3\xa9s major import\xc3\xa0ncia. _NEWLINE_Entre els seus alumnes van figurar Baldassare Franceschini, Lorenzo Lippi, Francesco Furini, Giovanni da San Giovanni, Jacopo Vignali i Mario Balassi."